《满庭芳 赠王知玄》
金朝·马钰

儿孙枷＊，妻妾干戈。惺惺灵利邪魔。蜗角蝇头名利，宠辱惊多。邪思上床鞋履，到来朝、事节如何。遮性命，奈一宵难保，争个甚麽。好伴同侗马钰，松峰下逍遥，醉舞狂歌。膝上琴弹碧玉，调格冲和。炉中养成大药，现胎仙、舞袖婆娑。恁时节，礼风仙，同上大罗。

作者简介：凤翔扶风人，徙居登州宁海，字元宝，号丹阳子。初名从义，字宜甫。海陵王贞元间进士。世宗大定中遇重阳子王哲，从其学道术，与妻孙不二同时出家。后游莱阳，入游仙宫。相传妻孙氏与钰先后仙去。赐号丹阳顺化真人、抱一无为真人、抱一无为普化真君等。